Nafarroako Parlamentuak, 2022ko irailaren 8an egindako Osoko Bilkuran, honako erabaki hau onetsi zuen: “Erabakia. Horren bidez, Espainiako Gobernua premiatzen da banku-entitateen bezeroendako arreta presentzialerako gutxieneko zerbitzuak arautu ditzan”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“1. Nafarroako Parlamentuak Espainiako Gobernua premiatzen du, banku-entitateen bezeroendako arreta presentzialerako gutxieneko zerbitzuak arautu ditzan, adindunei eta herritarren beste kolektibo batzuei arreta irisgarri eta kalitatezkoa bermatzera bideratuak.

2. Nafarroako Parlamentuak Nafarroako Gobernua premiatzen du, arreta presentzialerako, batez ere landa eremuan, pizgarriak eman diezazkien gure erkidegoan lan egiten duten banku-entitateei, finantza-zerbitzuen kontratazio publikoan klausula sozialak erabiliz.

3. Nafarroako Parlamentuak Nafarroako Gobernua premiatzen du, banku-entitateekiko lankidetza formulak garatu ditzan Nafarroako Udal eta Kontzejuen Federazioarekin batera, herritarrengandik gertuago dauden finantza-zerbitzuak ematea errazteko.

4. Nafarroako Parlamentuak Nafarroako Gobernua premiatzen du, Nafarroako Gobernuak onetsitako Inklusio eta Gaikuntza Digitalaren 2021-2025 aldiko Plana garatzen jarrai dezan, azpimarra berezia jarriz beharrizan gehien dituzten pertsonek eguneroko bizitzarako gaikuntza digitalean aurrera egiteko beharrean.

5. Nafarroako Parlamentuak Nafarroako Gobernua premiatzen du finantza arloko bazterketaren arazoari hel diezaion, Adinekoen Kontseiluaren esparruan, eta jarraipena egin dezan Espainiako eta Nafarroako Gobernuek abiarazitako neurrien gainean”.

Iruñean, 2022ko irailaren 9an

Lehendakaria: Unai Hualde Iglesias